Татарстанга чиксез рәхмәтлебез
Равилә БАТКАЕВА,
Пенза өлкәсе Каменка районы Кикин урта мәктәбенең югары квалификация категорияле татар теле һәм әдәбияты укытучысы 

Безнең өлкәдә татар телен укыту-өйрәтүгә игътибар елдан-ел арта бара. Пенза өлкәсе татарларының төбәкара милли-мәдәни автономиясе җитәкчеләре ТР Мәгариф һәм фән министрлыгы, мәгариф бүлеге мөдирләре, мәктәпләр белән тыгыз элемтәдә торып эшли. Бездә татар теленнән төрле дәрәҗәдәге чаралар: олимпиадалар, бәйгеләр, конференцияләр, фестивальләр даими үткәрелә. Укучыларның үз көчләренә ышанычы артты, төбәкара бәйгеләрдә катнашып, призлы урыннар алу очраклары ешайды. Мөмкинлек булган саен, күбрәк эшлисе килә, ә күбрәк эшләгән саен, проблемаларга юлыгасың. Проблемаларга килгәндә, алар бездә дә бар. 
Беренчедән, укыту планында татар теле һәм әдәбият фәннәренең федераль компонентка кертелмәве сәгать санын билгеләүдә кыенлыклар китереп чыгара. Ул төрле мәктәпләрдә төрлечә укытыла, ягъни администрация карамагына бирелә. “Милли мәктәп” статусы торгызылса, күп мәсьәләләр уңай якка хәл ителер иде. Сер түгел: бүген бездә туган тел үсеше татар теле дәресләренә, шул фәннәрне алып барган укытучыларга гына бәйле. Балалар татар теленә балалар бакчасыннан ук тиешле программалар белән өйрәтелсә, минемчә, хәлләр ул кадәр үк авыр булмас иде. Мин моны үзебезнең мәктәп мисалында дәлилли алам. Башлангыч сыйныфларда эшләүче тәрбиячеләрнең, укытучыларның тырышлыгы белән безнең мәктәп каршындагы балалар бакчасында татар телендә күп кенә чаралар, кызыклы кичәләр, уеннар үткәрелә. Ә инде күрше мәктәптән килгән укучыларыбыз арасында төрлесе бар. Башлангыч сыйныфларда татар телен факультатив дәрес буларак кына укыганнары, әлбәттә, татарча аралашуда кыенлык кичерә. Бу очракта балаларга тел өйрәтүдә ата-аналарның ярдәме сорала. 
Икенчедән, дәреслек проблемасы кискен тора. Хәзер кирәкле мәгълүматны интернет челтәре аркылы алып булса да, замана үз таләпләрен куя. Федераль дәүләт белем бирү стандартларына күчкән чорда татар теле дәресен ФДББС исемлегенә кертелмәгән әсбаплар белән укыткан очракта, аны факультатив дәрес итеп калдырулары ихтимал. 
 Өченчедән, бүген дөньяның һәр почмагында интернет челтәреннән файдалану мөмкинлеге бар. Татарстанда һәм чит төбәкләрдә яшәүче укучыларны, укытучыларны “Ана теле” онлайн-мәктәбе аралаштырыр, берләштерер, тел белүне камилләштерер кебек. Анысын вакыт күрсәтер. Дөрес, бу проблеманы чишү юлларын “Сәләт” лагерьлары да бирә, тик матди чыгымнар аркасында, һәр бала Татарстанга килә алмый. 
 Федераль дәүләт белем бирү стандартлары шартларында укытучының урыны ни дәрәҗәдә, татар теле укытуга нинди таләпләр куела дигән сораулар да көн үзәгендә кала бирә. Быел май аенда Пенза өлкәсендә эшләүче укытучылар, Татарстанда оештырылган курсларда укып, белемнәрен арттырып кайтты. Без моңа бик куандык. Үзебезне, балалар сыман, белем “дәрьясы”нда кебек итеп тойдык, күп материал, эшләү өчен илһам алып кайттык. Без, өлкә татар теле укытучылары, мондый зур хөрмәт күрсәткәннәре өчен Татарстанга чиксез рәхмәтлебез.